《效杜甫七歌在长洲县作》
清代·余怀

有客有客字船子，平生赤脚踏海水。
身经战斗少睡眠，功名富贵徒为尔。
自比稷契何其愚，非薄汤武良有以。
呜呼一歌兮歌激昂，日月惨淡无晶光。
我生之初遇神祖，四海苍生守环堵。
旌旗杳杳三十年，金铜仙人泪如雨。
皇天剥蚀国运徂，况我无家更愁苦。
沟壑未填骨髓枯，河山已异安所取？
胡雁翅湿犹高飞，百尺蛟龙堕网罟。
呜呼二歌兮歌声寒，林木飒飒风漫漫。
小人有母生我晚，幼多疾病长屯蹇。
生不成名老何益，蚩尤夜扫兵满眼。
吁嗟亡国甲申年，二竖沉沉婴圣善。
呜呼三歌兮歌思绝，鹙鸧昼叫泪成血。
有妻有妻珮璚玖，十年为我闺中友。
两男一女未长成，索梨觅栗堂前走。
汝病数载事姑嫜，伶仃憔悴供箕帚。
岂知豺狼入我户，使汝惊悸遂不寿。
呜呼四歌兮歌转悲，饥乌夜夜啼孤儿。
我有敝庐东门侧，后种梧桐前挂席。
数椽风雨门长闭，四壁清静苔藓碧。
自从戎马生疆场，使我苍黄丧家室。
我行去此安所之？渔樵无地鸡犬迫。
旧雨今雨花不红，新人故人头尽白。
呜呼五歌兮声乌乌，浮云为我停斯须。
有友有友在远方，或称少年或老苍。
遭乱化作长黄虬，碧血潇洒盈八荒。
王室风尘此亦得，明明落月满屋梁。
呜呼六歌兮歌最苦，春兰秋菊长终古。
有弓救日矢救月，帝阍未开晨星没。
词客哀时双泪垂，饥寒老丑空皮骨。
何时东海翻波澜，暂向西园采薇蕨。
呜呼七歌兮声啾啾，吞声忍恨归山丘。

作者简介：（1616—1696）明末清初福建莆田人，字澹心，号无怀，又号曼翁、鬘持老人。居南京。作《板桥杂记》，述秦淮妓女事。诗清而能绮，丽而不靡，有《味外轩稿》、《东山谈苑》。